Neuvoston asetus (EY) N:o 1040/2003, annettu 11 päivänä kesäkuuta 2003, asetuksen (EY) N:o 1255/97 muuttamisesta pysähdyspaikkojen käytön osalta



Virallinen lehti nro L 151 , 19/06/2003 s. 0021 - 0023



Neuvoston asetus (EY) N:o 1040/2003, annettu 11 päivänä kesäkuuta 2003, asetuksen (EY) N:o 1255/97 muuttamisesta pysähdyspaikkojen käytön osalta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon eläinten suojelemisesta kuljetuksen aikana ja direktiivien 90/425/ETY ja 91/496/ETY muuttamisesta 19 päivänä marraskuuta 1991 annetun neuvoston direktiivin 91/628/ETY(1) ja erityisesti sen 13 artiklan 2 kohdan, ottaa huomioon komission ehdotuksen(2), sekä katsoo seuraavaa: (1) Direktiivin 91/628/EY mukaisesti eläimet on säädetyin väliajoin eläinkuljetuksen aikana purettava lastista, ruokittava, juotettava ja niiden on annettava levätä. (2) Pysähdyspaikkoja koskevista yhteisön vaatimuksista ja direktiivin 91/628/ETY liitteessä tarkoitetun reittisuunnitelman mukauttamisesta 25 päivänä kesäkuuta 1997 annetussa neuvoston asetuksessa (EY) N:o 1255/97(3) säädetään tautien mahdollisen leviämisen estämiseksi toteutettavista terveyttä koskevista toimenpiteistä. Lisäksi siinä velvoitetaan pitämään eläinten siirtoa koskevaa rekisteriä. (3) Tietyt yhteisössä vuonna 2001 ilmoitetut suu- ja sorkkatautitapaukset liittyivät eläinten sekoittumiseen pysähdyspaikoilla. Näiden tautitapausten tutkinnassa paljastui, että terveyttä koskevia toimenpiteitä ja eläinten siirtoa koskevan rekisterin pitämisen velvoitetta ei ollut noudatettu. (4) Komission päätöksessä 2001/327/EY(4) kielletään pysähdyspaikkojen käyttö väliaikaisesti. Näin pyritään estämään suu- ja sorkkatautiepidemian mahdollinen leviäminen yhteisön alueella. Tätä toimenpidettä sovelletaan tilapäisesti, joten se on tarpeen korvata asianmukaisilla pysyvillä toimenpiteillä. (5) Pysähdyspaikkojen käyttö voi olla uhka eläinten terveydelle erityisesti, jos pysähdyspaikkoja ei käytetä eläinten terveyden kannalta asianmukaisesti. Tämän vuoksi pysähdyspaikkoihin sovellettavia eläinten terveyttä koskevia sääntöjä olisi vahvistettava, erityisesti puhdistamisen ja desinfioimisen osalta. (6) Saadun kokemuksen perusteella näyttää myös tarpeelliselta säätää, että pysähdyspaikkojen kautta saa kuljettaa ainoastaan sellaisia eläimiä, jotka täyttävät yhteisön sen lajin terveysvaatimukset, jonka osalta pysähdyspaikka on hyväksytty ja jotka pakollisen oleskelun jälkeen yhdellä ainoalla tilalla ovat kulkeneet yhden ainoan hyväksytyn keräyskeskuksen kautta. (7) Yhteisön eläinten terveydellisen tilan suojelua koskevan perustavoitteen saavuttamiseksi on tarpeen ja aiheellista vahvistaa suhteellisuusperiaatteen mukaisesti pysähdyspaikkojen käyttöä koskevat säännöt. Tässä asetuksessa rajoitutaan siihen, mikä on tarpeen tavoitteiden saavuttamiseksi perustamissopimuksen 5 artiklan kolmannen kohdan mukaisesti. (8) Yhteisön eläinten terveystilanteen kehittyminen saattaa edellyttää pysähdyspaikkojen käyttöä koskevien edellytysten mukauttamista. On aiheellista säätää menettelystä, jota noudattaen asetuksen (EY) N:o 1255/97 teknisiä säännöksiä voidaan mukauttaa yhteisön eläinten terveystilanteen huomioon ottamiseksi. (9) Asetuksen N:o 1255/97 täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY(5) mukaisesti. (10) Jäsenvaltioiden olisi vahvistettava säännöt, jotka koskevat asetuksen (EY) N:o 1255/97 säännösten rikkomiseen sovellettavia seuraamuksia, ja varmistettava, että ne pannaan täytäntöön. Seuraamusten olisi oltava tehokkaita, oikeasuhteisia ja varoittavia. (11) Tämän vuoksi asetusta (EY) N:o 1255/97 olisi muutettava vastaavasti, ON ANTANUT TÄMÄN ASETUKSEN: 1 artikla Muutetaan asetusta (EY) N:o 1255/97 seuraavasti: 1) Korvataan 3 artiklan 3 kohta seuraavasti: "3. Toimivaltainen viranomainen antaa jokaiselle hyväksytylle pysähdyspaikalle hyväksyntänumeron. Hyväksyntä voidaan rajoittaa tiettyyn eläinlajiin tai tiettyihin eläintyyppeihin ja terveydentilaan. Jäsenvaltiot toimittavat komissiolle luettelon hyväksytyistä pysähdyspaikoista sekä mahdolliset ajan tasalle saatetut tiedot. Jäsenvaltiot ilmoittavat komissiolle myös yksityiskohtaiset järjestelyt 4 artiklan 2 kohdan säännösten soveltamiseksi, erityisesti pysähdyspaikkojen käyttöajan ja hyväksyttyjen tilojen kaksoiskäyttötarkoituksen osalta. Komissio antaa kyseiset tiedot jäsenvaltioille elintarvikeketjua ja eläinten terveyttä käsittelevän pysyvän komitean puitteissa." 2) Korvataan 4 artikla seuraavasti: " 4 artikla 1. Pysähdyspaikkoja on käytettävä ainoastaan niiden kautta kuljetettavien eläinten vastaanottamiseen, ruokkimiseen, juottamiseen, lepuuttamiseen, majoittamiseen, hoitamiseen ja matkaan lähettämiseen. 2. Poiketen kuitenkin siitä, mitä 1 kohdassa säädetään, jäsenvaltiot voivat myös hyväksyä pysähdyspaikoiksi direktiivin 64/432/ETY 2 artiklan o alakohdassa ja direktiivin 91/68/ETY 2 artiklan b alakohdan 3 alakohdassa määritellyt keräyskeskukset kokonaisuudessaan, edellyttäen että ne ovat tämän artiklan 3 kohdan ja tämän asetuksen liitteessä I olevan A osan 4 kohdan mukaisia koko sen ajan, kun ne toimivat pysähdyspaikkoina. 3. Eläimiä voi olla pysähdyspaikalla yhtä aikaa ainoastaan, jos: a) niillä on sama vahvistettu terveydellinen tila, mukaan lukien soveltuvissa tapauksissa mahdolliset yhteisön lainsäädännön mukaisesti myönnetyt lisätakeet; ja b) niiden terveydellisestä tilasta on annettu todistus i) joko asianomaiseen lajiin kuuluviin eläintyyppiin sovellettavien vaatimusten mukaan direktiivin 90/425/ETY liitteessä A luetellun yhteisön eläinlääkintälainsäädännön mukaisesti. Jos vastaavissa eläinten terveyttä koskevissa vaatimuksissa ei toisin määrätä, lisätodistukset takaavat, että eläimet ovat olleet vähintään 21 päivää yhdellä tilalla tai syntymästään asti alkuperätilalla, jos eläimet ovat alle 21 päivän ikäisiä ennen kuin ne lähetetään kyseiseltä tilalta joko suoraan tai yhden ainoan hyväksytyn keräyskeskuksen kautta, ja lampaiden ja vuohien osalta noudatetaan direktiivin 91/68/ETY 4 b artiklan 4 kohdan vaatimuksia; tai ii) kolmanteen maahan vietäväksi tarkoitettujen naudan- ja siansukuisten eläinten osalta päätöksen 93/444/ETY(6) 2 artiklan 1 kohdan mukaisesti; c) ne kuuluvat eläinryhmään, jonka osalta pysähdyspaikka on hyväksytty." 3) Muutetaan 5 artikla seuraavasti: a) Kumotaan b alakohta. b) Korvataan h alakohta seuraavasti: "h) ilmoitettava arkipäivän kuluessa erän lähettämisestä toimivaltaiselle viranomaiselle liitteessä I olevan C osan 7 kohdassa tarkoitetut tiedot sekä pidettävä rekisteriä tai tietokantaa näistä tiedoista, säilytettävä se ja pidettävä se toimivaltaisen viranomaisen saatavilla vähintään kolmen vuoden ajan." 4) Lisätään seuraavat artiklat: " 6 a artikla Kaikki tämän asetuksen liitteeseen I tehtävät muutokset, jotka ovat tarpeen liitteen mukauttamiseksi eläinten terveystilanteeseen, on tehtävä direktiivin 91/628/ETY 17 artiklassa säädettyä menettelyä noudattaen. 6 b artikla Jäsenvaltioiden on sovellettava direktiivin 91/628/ETY 18 artiklan säännöksiä tämän asetuksen säännösten rikkomisesta rankaisemiseksi ja toteutettava kaikki tarvittavat toimenpiteet varmistaakseen, että nämä seuraamukset pannaan täytäntöön. Jäsenvaltioiden on ilmoitettava näistä säännöksistä komissiolle viimeistään toukokuun 1 päivänä 2004 ja niiden on viipymättä ilmoitettava sille myöhemmin tehtävistä muutoksista, joilla on vaikutusta näihin säännöksiin." 5) Liitteessä I olevaan A osaan lisätään seuraava kohta: "5. Ennen eläinten vastaanottamista pysähdyspaikoissa on: a) aloitettava puhdistus- ja desinfiointitoimet viimeistään 24 tunnin kuluttua siitä, kun kaikki tämän asetuksen 4 artiklan 3 kohdan säännösten mukaisesti siellä tätä ennen pidetyt eläimet ovat poistuneet; b) saatettava loppuun puhdistus- ja desinfiointitoimet ennen uuden erän saapumista, ja paikkojen on pysyttävä vapaina eläimistä siihen asti, kunnes puhdistus- ja desinfiointitoimet on saatettu päätökseen virkaeläinlääkäriä tyydyttävällä tavalla." 2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 1 päivästä heinäkuuta 2004. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Luxemburgissa 11 päivänä kesäkuuta 2003. Neuvoston puolesta Puheenjohtaja G. Drys (1) EYVL L 340, 11.12.1991, s. 17. Direktiivi sellaisena kuin se on viimeksi muutettuna asetuksella (EY) N:o 806/2003 (EUVL L 122, 16.5.2003, s. 1). (2) EYVL C 291, 26.11.2002, s. 179. (3) EYVL L 174, 2.7.1997, s. 1. (4) EYVL L 115, 25.4.2001, s. 12. Päätös sellaisena kuin se on viimeksi muutettuna päätöksellä 2002/1004/EY (EYVL L 349, 24.12.2002, s. 108). (5) EYVL L 184, 17.7.1999, s. 23. (6) EYVL L 208, 19.8.1993, s. 34.